הָאֵבָרִים אֵין לָהֶם שִׁיעוּר. אֲפִילוּ פָּחוֹת מִכַּזַּיִת מִן הַמֵּת. וּפָחוֹת מִכַּזַּיִת מִן הַנְּבֵלָה. וּפָחוֹת מִכַּעֲדָשָׁה מִן הַשֶּׁרֶץ מְטַמְּאִין טֻמְאָתָן: מָאתַיִם וְאַרְבָּעִים וּשְׁמוֹנָה אֵבָרִים בָּאָדָם. שְׁלשִׁים בְּפִסַּת הָרֶגֶל. שִׁשָּׁה בְּכָל אֶצְבַּע. עֲשָׂרָה בְּקַרְסוֹל. שְׁנַיִם בְּשׁוֹק. חֲמִשָּׁה בְּאַרְכֻּבָה. אֶחָד בְּיָרֵךְ. וּשְׁלשָׁה בְּקֵטְלִית. וְאַחַד עָשָׂר צְלָעוֹת. שְׁלשִׁים בְּפִסַּת הַיָּד. שִׁשָּׁה בְּכָל אֶצְבַּע. שְׁנַיִם בְּקָנֶה וּשְׁנַיִם בְּמַרְפֵּק. אֶחָד בִּזְרוֹעַ. וְאַרְבָּעָה בְּכָתֵף. מֵאָה וְאֶחָד מִזֶּה. וּמֵאָה וְאֶחָד מִזֶּה. וּשְׁמוֹנָה עָשָׂר חוּלְיוֹת שֶׁבַּשֶּׁדְרָה. תִּשְׁעָה בְּרֹאשׁ. וּשְׁמוֹנָה בְּצַוָּאר. שִׁשָּׁה בְּמַפְתֵּחַ שֶׁל לֵב. וַחֲמִשָּׁה בִּנְקָבָיו. כָּל אֶחָד וְאֶחָד מְטַמֵּא בְּמַגָּע וּבְמַשָּׂא וּבְאֹהֶל. אֵימָתַי בִּזְמַן שֶׁיֵּשׁ עֲלֵיהֶם בָּשָׂר כָּרָאוּי. וְאִם אֵין עֲלֵיהֶם בָּשָׂר כָּרָאוּי מְטַמְּאִין בְּמַגָּע וּבְמַשָּׂא וְאֵינָם מְטַמְּאִין בָּאֹהֶל: 